**Megyei kiküldöttség vizsgálata a györei és mázai református hívek panaszáról, mely szerint vallásuk miatt mind az uradalom, mind a község hátrányosan megkülönbözteti őket a katolikusokkal szemben**

1822. május 20.

Alulírottak a T. Ns Vgyének[[1]](#footnote-2) f. Eszt[[2]](#footnote-3). Jegyzőkönyvének 242k[[3]](#footnote-4) száma alatt költ Kegyes végzése szerént Megyebéli Mázai és Györei Protestáns lakosok több rendbéli, de főbb azon panaszuknak, hogy ők az 1791k Eszt. 26k Törvény articulus[[4]](#footnote-5) ellenére, minden helyes ok nélkül, a Földes Uradalom által a nevezett Helységekben leendő Házok vételében és Sessiok[[5]](#footnote-6) szerzésében akadályoztatnak; - Megvizsgálása és szépséges elintéztetése végett ki lévén küldetve.

Alázatosan jelentjük, hogy a f. Eszt. Május holnap 20k napján Györei Helységben kimenvén a Mgos[[6]](#footnote-7) Pécsi Püspökség, mint az érdeklett Mázai és Györei Helységek Földes Ura részéről Szent Király Szabadjay Rozsos János Uradalmi Inspector[[7]](#footnote-8) és Reisz Josef Uradalmi Ügyész. Nem különben Tisztelendő Kelemen Josef a (Mázaszászvár) Szászi Anya Egyház Plébánosa és Tiszteletes Novák János Erdősmecske (Mecskei) Prédikátor, mind Járásbéli Esperest, Urak jelenlétökben, mind Mázai, mind Györei Helységek Pápista[[8]](#footnote-9) és Protestáns valláson keverve lévő Elöljáróit és számos, mind a két vallású Köz Jobbágyokat eleinkbe idézvén ,és a panaszokat pontrul pontra fölvévén. Következendőket tapasztaltunk és végeztünk. úgy mind:

*Az Elsőre* Ami a Mázai volt Nótárius[[9]](#footnote-10) házat, melyet mid a két vallásbéliek közösen szereztek illeti, minekutána abba ámbátor Pápista Mester[[10]](#footnote-11) laknék, de ez a Protestánsoknak is Harangozással és Gyermekek tanítással szolgál, és közösen is füzettetik, és így közös Szolga által lakattatván, most is közös haszonra szolgál, és ennek utána is minden vallás tekintet nélkül közös maradván, a panasz megszűnik.

*A Másodikra* Tudniillik azon panaszra nézve, hogy a Györei Helységben lévő Pápista oskola házot, melynek csak a Pápisták veszik hasznát, a Protestánsok is kéntelenítetnek Repárálni[[11]](#footnote-12), mivel a két rendbéli vallású Jobbágyoknak, egymásközt való ellenvetéseikbül kivilágosodott volna, hogy a Protestánsok a kérdéses oskola házra semmi Repárátiot[[12]](#footnote-13) se költséget nem tettek, egyéb hogy, amidőn a közös Helység Pajtájára vett fábul megmaradott csekély tekintetett érdemlő közös két darab fa, ezen Pápista oskola házra fordíttatott, a Protestánsok önként keresetyüknek csekélységét által látván attól elállottak.

*A Harmadikra* Azon panaszra nézvest, hogy a Mázai Új Harangban a Protestánsoknak annyi Pénzök vagyon mind a Pápistáknak, holott ők a Pápisták számához csak 1/3 részét teszik a községnek; megvilágosítattak a panaszolkodók, hogy a kérdéses Harang, ami önkényes adakozásbul ki nem tellett, egyéb eránt a Helység cassájábul[[13]](#footnote-14) szereztetett; ezen cassa pedig a Lakosoktul szerkeztetvén öszve, mindenkor azoknak számával proportióban[[14]](#footnote-15) vagyon, és a Harangot közösen használván, semmi sérelmük nem légyen.

*A Negyedikre* Úgy mindazon panaszra, hogy ámbár a Mázai kisebb Harang a Protestánsoknak 30 ftokban[[15]](#footnote-16), a Pápistáknak pedig csak 10 ftokban került volna, mégis megtörtént, hogy a Protestáns halottakat némelyek kiharangoztatni nem engedték. - A panaszolkodók odautasittattak, hogy előforduló esetekben tüstént panaszaikat akár Mgos Uradalomnál, akár Tisztelendő Plébános Úrnál béjelentsék, annyival is inkább, mivel ez alkalmatosságul is a Mgos Uradalom által a Jobbágyokra és Tisztelendő Plébános Úr által a Mesterre nézve, adandó elégtétel egész készséggel megajánltatott. És általunk is a Mesternek, a Helység Bírája által meghagyatott, hogy mind közös szolga, minden vallás tekintet nélkül a lakosoknak gyorsan szolgáljon.

*Az Ötödikre* Tudniillik azon panasz eránt, hogy Mázaszászvári (Szászi) Tisztelendő Plébános Úrra, aki mind Mázai, mind Györei Helységekben, mind filiáiban[[16]](#footnote-17) kijárván, az őreá való költségek, a Helység cassájábul tétetnek, és így a Protestánsokat is érdeklik. Úgy szinte azon Plébános Úrnak gabona és bor hazahordatása a házok sora szerént történvén meg, a Protestánsok által is hordattatik.- Meggyőzettetvén a panaszolkodók, hogy a Mázaszászvári (Szászi) Plébános Úr a Helység Cassájának semmi költséget nem szerez, ezen panasz megszűnik. Ami pedig a fuvarozást illeti, ámbár a Protestánsok a Pápista Plébánost illető Termesztvények öszvehordatására nem köteleztethetnének, mégis mivel a Pápisták is a mind a sor éri a Protestáns Lelkipásztort, illető termesztvényeket összehordják, az ilyes munkáknak ház sor szerént való könnyebb végbevitele kedvéért, a lakosoknak ezen egyezséget fenntartó Szertartás jövendőre is ajánltatott.

*A Hatodikra* A Györei Protestánsok a végett Panaszolkodván, hogy amidőn a Pápisták Mesterüknek földjét szántják, ők a Helység földjei szántására kiparancsoltatnak, és így Magok kéntelenittetnek a Helység földjeit munkálni. - Minekutána kivilágosodott, hogy azon régi szokás már most aképpen megváltoztatva volna, hogy a Pápista Mester földjeinek szántására a Pápista lakosok házaikra külön sor tétetett; a község földjei pedig az egész Helység ház sorai szerént szántatnak, a panaszolkodók a fölhordó tehertül úgyis feloldozva vagynak.

*A Hetedikre* A Mázai Protestáns lakosok azon panasza, hogy midőn a pápisták a Plébános fáját vágják, ők a közös Nótárius fáját vágni kéntelenittetnek. - Hasonlóul, mint a Györeieknél ezen munkára külön külön más sor mostanában már lévén, megszűnik.

Végtére ami mind a Györei, mind a Mázai Protestáns lakosoknak azon panaszát illeti, hogy a Mgos Uradalom nékiek ezen Helyiségeiben, mind a Házok vételét, mind a Sessiok megszerzését tilalmazza, előhozván a panaszolkodók, ennek erősítésére újabb két példát: u. m.[[17]](#footnote-18) Bajszi János Mázai Protestáns lakost, aki kisházát egy más protestánsnak eladván, azt az Uradalom helyben hagyni nem akarta. És Dörmő Imre Györei Protestáns lakost, aki bizonyos Czinner Imre Pápista lakostul azon ¼ Sessios földet magához húzni meg nem engedtetett, mely annak előtte nem csak hogy mindék protestáns által, hanem Eleitűl is birattatott.

A jelen lévő Földes Uradalmi Képviselő Tiszturak kinyilatkoztatták, hogy az Uradalom ezen Helységekben ahány Házok és Sessiok mostanában Protestánsok által birattatnak, azon Házok és Sessioknak hasonló vallású Személyekre való által juttatását nem fogja tilalmazni, fönt tartván magának Földes Úri Jussához[[18]](#footnote-19) képest az ilyes leendő új Jobbágyok ellen, netalántán személyes tulajdonságaik, vagy más helyes okokból eredhető kifogását. Az előhordott két példákra nézve pedig, és jelesen Mázai Bajszi János kisházas eránt, mivel annak kérdéses kisházát annak üdősebb fija, és így ismét Protestáns bírja, megszűnik.

Györei Dörmő Imre által magához húzni kívánt ¼ Sessiot az Uradalom azért nékie engedni nem akarta, mivel a nevezett Ember már úgy is 2/4 sessiot ugyan Györében olyast bír, melyet az előtt mindég Pápista bírt. - Mégis ezen különös esetben a jelenlévő uradalmi Tiszt Urak folyamodó Dörmő Imrét a kérdéses ¼ Sessionak bírásához nyerendő uradalmi engedelemmel is bíztatták.

Melyről is tesszük alázatos Jelentésünket. Költ Györében Pünkösd hava 20k napján 1822k[[19]](#footnote-20) Esztendőben.

Bonyhády Perczel Sándor mp[[20]](#footnote-21). A Kiküldöttségnek Elölülője

Az Evangélikus részéről Magyary Kossa Sámuel mp Tábla és fő SzBíró[[21]](#footnote-22)

Nagy Jeszenei Jeszenszky János mp T. Ns. Tolna Vgye Szolga Bírája

Alapi Salamon Antal mp ugyanazon Ns Vármegyének Esküdtje

Jelzet: MNL TML IV.1.b. No. 3:51/1822. Eredeti.

Megjegyzés: Az akta tartalmazza a györei és a mázai evangélikusok panaszát, valamint az uradalmi vizsgálatról készült jelentést is.

1. T. Ns. Vgyének: Tekintetes Nemes Vármegyének [↑](#footnote-ref-2)
2. f. Eszt.: folyó esztendei [↑](#footnote-ref-3)
3. 242k: 242. [↑](#footnote-ref-4)
4. cikkely [↑](#footnote-ref-5)
5. telkek [↑](#footnote-ref-6)
6. Mgos: méltóságos [↑](#footnote-ref-7)
7. Uradalmi intéző [↑](#footnote-ref-8)
8. katolikus [↑](#footnote-ref-9)
9. Jegyző [↑](#footnote-ref-10)
10. tanító [↑](#footnote-ref-11)
11. Javítani [↑](#footnote-ref-12)
12. Javítást [↑](#footnote-ref-13)
13. pénztárából [↑](#footnote-ref-14)
14. arányban [↑](#footnote-ref-15)
15. ftokban: forintokban [↑](#footnote-ref-16)
16. leányegyházaiban [↑](#footnote-ref-17)
17. u. m.: úgy mint [↑](#footnote-ref-18)
18. jogához [↑](#footnote-ref-19)
19. Pünkösd hava 20k napján 1822k: 1822. május 20. [↑](#footnote-ref-20)
20. mp: manu propria [↑](#footnote-ref-21)
21. Szbíró: szolgabíró [↑](#footnote-ref-22)